Klagtes kom teen student wat ‘wittes wil doodmaak’‘n Skermskoot van die inskrywing soos die AfriForum Jeug verskaf. Luvuyo Menziwa, ŉ student aan die Universiteit van Pretoria en ŉ lid van die studenteraad, het in die inskrywing redes gelys hoekom hy wit mense haat. Die redes is onder meer “wit voorreg, wit arrogansie, wit monopolie van kapitaal en wit meerderwaardigheid”. “Ter afsluiting, f** wit mense. Gee my net ŉ AK-47 of ŉ bazoeka sodat ek die regte ding kan doen en hierdie demoon-besete mense kan doodmaak,” lui die inskrywing. Volgens Henrico Barnard, AfriForum Tuks se woordvoerder, beskou AfriForum Jeug Menziwa se inskrywing as lasterlike uitsprake, aanhitsing tot geweld en intimidasie. Hy het gesê meer besonderhede oor dié strafregtelike klagtes sal later bekend gemaak word. Anna-Retha Bouwer, woordvoerder van die UP, het aan Maroela Media bevestig dat Menziwa ŉ student by die instansie en ŉ lid van die studenteraad is. “Die saak word ondersoek kragtens die gedragskode en dissiplinêre kode vir studente, asook vir SR-lede,” het sy gesê.